Kristian Jensen (V), 2003-04-08:
Der er ingen tvivl om, at Irak og især det irakiske folk befinder sig i en ulykkelig situation.
En militær indgriben er altid en ulykkelig situation og medfører altid voldsomme og tragiske konsekvenser humanitært, materielt, menneskeligt og økonomisk.
Men endnu mere ulykkeligt er det, at SF vælger at tage den irakiske befolkning som gidsler i et indenrigspolitisk drilleri.
Når det trods alle forsøg på at undgå det alligevel har været nødvendigt at gribe militært ind, og når Danmark deltager aktivt i koalitionen for at få afvæbnet Irak, har vi en ekstra forpligtelse til at være med og være klar med nødhjælp og klar til genopbygning. Når man lærer førstehjælp helt basalt, er en af de vigtigste læresætninger, at hurtig hjælp er dobbelt hjælp. Det gælder i endnu højere grad, når man taler om humanitær hjælp i en situation som den irakiske.
Hvis først underernæring, fejlernæring, mangel på rent drikkevand og sygdom får lov til at brede sig i befolkningen og blandt flygtninge, bliver ulykkerne langt større, end hvis det var lykkedes at hjælpe hurtigt og tage problemerne i opløbet.
Derfor var det rigtigt af regeringen at reagere straks på FN's humanitære appel om nødhjælp.
Den blev udsendt fredag
Sådan gik det ikke, for sådan ønskede SF ikke, at det skulle gå.
SF har valgt at fortsætte en dumstædig antiamerikansk linje, hvor ingen beslutninger må tages, hvis ikke SF's skrøbelige nerver kan overbevises om, at USA ikke tages med på råd om, hvordan beslutningen efterleves.
På trods af at beslutningen om at bevillige humanitær nødhjælp og genopbygningsbistand er bydende nødvendig, meget hastende og sender et politisk vigtigt signal om, at Danmark er klar til at hjælpe Irak på fode igen, så valgte SF at forsinke beslutningen gennem kravet om den debat her i salen i dag. Venstre er af den opfattelse, at Danmark skal bære sin del af ansvaret for, at et frit Irak bliver bragt på fode igen, og at den irakiske befolkning får mulighed for at leve i et land med frihed, respekt for menneskerettigheder og demokrati.
Venstre mener, at vi skal bidrage til bedre sundhed og bedre uddannelser, og at den irakiske befolkning skal have gavn og glæde af de rige olieressourcer, som landet har.
Endelig mener vi, at de meget vigtige områder, infrastruktur, vandforsyning og sanitet, skal genopbygges hurtigst muligt.
Det er de områder, regeringen prioriterer inden for genopbygningsindsatsen; en genopbygning, som regeringen tydeligt har signaleret bør finde sted i FN-regi.
Det fremgår af aktstykket, det fremgår af behandlingen i Finansudvalget, og det fremgår af ministerens tale.
Derfor er der ingen tvivl
om, at regeringen trækker i samme retning som Storbritannien, som resten af EU, og som nu også Tony Blair og præsident Bush har sagt fra deres topmøde i Irland, nemlig at FN skal spille en vigtig rolle.
Alligevel valgte SF at forsinke nødhjælpen.
Et enigt Finansudvalg minus SF's medlem var klar til at afgøre aktstykket hurtigt, så nødhjælpen kunne komme hurtigt af sted.
Jeg fatter ganske enkelt ikke SF i denne her sag.
Jeg fatter ikke, hvem der har vundet ved SF's ugelange forsinkelse.
Jeg fatter ikke, at SF tager den irakiske befolkning som gidsel i det her indenrigspolitiske drilleri.
Er et hospital mindre vigtigt, hvis det er opbygget under dansk ledelse, end hvis det er opbygget under FN-ledelse?
Nej, selvfølgelig ikke.
Genopbygningsbistand er afgørende for at hjælpe Irak videre og bringe befolkningen i stand til at opbygge et demokratisk styre.
Danmark skal naturligvis deltage i den genopbygning uanset den formelle ramme.
Aktstykket om nødhjælp og genopbygning af Irak ligner fuldstændig aktstykket om nødhjælpen og genopbygningen af Afghanistan.
Hjælpen til den irakiske befolkning er samlet i ét aktstykke, præcis som det var tilfældet med hjælpen til Afghanistan.
Finansieringen af hjælpen til den irakiske befolkning kommer fra stort set præcis de samme poster i finansloven, som det var tilfældet med hjælpen til Afghanistan.
Forskellen er alene, at denne gang har SF valgt at forsinke nødhjælpen.
Forskellen er, at Venstre fokuserer på den irakiske befolkning, og at SF fokuserer på sit had til USA.
Venstre har ikke tænkt sig at bidrage til SF's forsinkelse og kan ikke støtte forslaget.